Puk SR-voorsitter skryf ŉ ope brief aan die mediaHoofgebou by die Potchefstroom-kampus van die Noordwes-Universiteit Foto: Maryke Laas, NWU Geagte Leser In die afgelope jaar is baie uitsprake, aantygings en beskuldigings gemaak teen die Noordwes-Universiteit se Potchefstroomkampus wat bygedra het tot wanpersepsies oor die ware gebeure in ons studentegemeenskap. Met alles wat al gesê is oor ons kampus, is dit nou nodig dat Suid-Afrika sal weet hoe ons as studente hieroor voel. Hier is ŉ geveg aan die gang tussen opgewasse politici en studente. Die geveg handel oor ŉ handjievol tekortkominge, maar kyk gerieflik al ons baie positiewe bydraes mis. • Die geveg beskou ons nie as ŉ vrywillig getransformeerde studentegemeenskap nie, maar eerder ŉ apartheidsenklawe wat nie bestaan nie. • Die geveg neem nie ons diverse studentelewe in ag wat geleenthede bied vir elke student om tot afgeronde individu te groei nie, maar beskou dit eerder in die lig dat menseregte geskend word en ŉ atmosfeer van vrees op die kampus heers. • Die geveg ag ons studente nie as verantwoordelike landsburgers wat ŉ bydrae aan die gemeenskap lewer deur ons aktiewe betrokkenheid by 80 liefdadigheidsprojekte of fondsinsamelingsinisiatiewe wat tot meer as R1.4 miljoen per jaar invorder nie, maar kies eerder om rassisme te sien. • Die geveg sien nie ons poging om ons eie koshuis- en privaatstudente te help en finansieel by te staan wanneer NSFAS-beurse nie hul basiese behoeftes kan bevredig nie, maar sien net dat ons die Grondwet uitbuit. • Die geveg dink nie aan ons ryk geskiedenis en die wonderlike akademiese bydrae tot die navorsingswêreld nie, maar sien net dat Afrikaans toegang belemmer en ons ŉ “AWB Volkstaat” is. • Die geveg sien nie ons geïntegreerde koshuise, sportsoorte, kunsaktiwiteite, verenigings, leiersprogramme ens. waaraan ons studente in goeie gees deelneem en menslike ontwikkeling bevorder nie; nee, weereens beswadder die media ons en dra by dat oningeligte menings gevorm word. Ons is diep teleurgesteld dat al die goeie dinge wat ons as studente op ons kampus vermag, geïgnoreer word. As student en as verteenwoordiger van studente van die Potchefstroomkampus is ons moeg: • vir aantygings sonder bewyse; • vir media wat ons onregverdig belaster; • vir wanpersepsies wat gekommunikeer word as die waardheid; • daarvoor om ŉ pion in politici se agendas te wees; • om te veg vir iets wat Grondwetlik ons reg is; • vir transformasie wat afgedwing word in plaas daarvan dat dit natuurlik gebeur; • daarvoor om ons self te verdedig teen mense wat haat koester; en • laastens doodmoeg daarvoor om onderdruk te word. Wanneer gaan die ouer generasie ophou om hulle idees en rassehaat op die jeug af te dwing en te indoktrineer? Ons as jong, nuwe generasie glo dat daar ŉ plek is vir elke taal, ras en geslag en ons sal graag op grond van meriete geoordeel wil word in die toekoms. Ons streef na eenheid in diversiteit. Hiermee my siening en diepste oortuiging dat ons as studente weet wat die waarheid is… ** Monica van Schalkwyk is die SR-voorsitter van die Noordwes-Universiteit (NWU) se Potchefstroomkampus.